เทย์เลอร์ สวิฟต์ (อัลบั้ม)

***เทย์เลอร์ สวิฟต์*** () เป็นสตูดิโออัลบั้มบันทึกเสียงชุดแรกของนักร้องและนักแต่งเพลงชาวอเมริกัน เทย์เลอร์ สวิฟต์ ออกจำหน่ายในทวีปอเมริกาเหนือเมื่อวันที่ 24 ตุลาคม ค.ศ. 2006 และได้มีการจัดพิมพ์ซ้ำหลายครั้งระหว่างปี 2007–2008 โดยค่ายบิกมะชีนเรเคิดส์ เนื้อหาของอัลบั้มได้รับแรงบันดาลใจจากมุมมองของสวิฟต์ในช่วงวัยรุ่น ถ่ายทอดผ่านบทเพลงที่สะท้อนถึงประเด็นเรื่องความรัก มิตรภาพ และความไม่มั่นใจในตนเอง

สวิฟต์ย้ายถิ่นฐานจากรัฐเพนซิลเวเนียไปยังเมืองแนชวิลล์ รัฐเทนเนสซี เมื่ออายุ 14 ปี เพื่อทำสัญญาประพันธ์เพลงกับบริษัทโซนีมิวสิกพับบลิชชิง จากนั้นในปี 2005 เธอได้เซ็นสัญญาบันทึกเสียงกับค่ายบิกมะชีนเรเคิดส์ ซึ่งเปิดโอกาสให้เธอทำงานในอัลบั้มนี้ร่วมกับโปรดิวเซอร์นาธาน แชปแมน ระหว่างที่เธอกำลังศึกษาอยู่ปีแรกของระดับมัธยมปลาย สวิฟต์เป็นผู้ประพันธ์หรือร่วมประพันธ์เพลงทุกเพลงในอัลบั้ม *เทย์เลอร์ สวิฟต์* โดยมีผู้ร่วมประพันธ์เพลง ได้แก่ โรเบิร์ต เอลลิส ออร์รอล, ไบรอัน มาเฮอร์, แองเจโล เปตราเกลีย และลิซ โรส ในเชิงดนตรี *เทย์เลอร์ สวิฟต์* เป็นอัลบั้มแนวคันทรี ที่ผสมผสานกลิ่นอายของเพลงป็อปและป็อปร็อก ใช้การเรียบเรียงแบบอะคูสติกที่ประกอบด้วยกีตาร์ แบนโจ และไวโอลินคันทรี

มีเพลงทั้งหมดห้าเพลงที่ถูกเผยแพร่ออกมาเป็นซิงเกิล โดยเพลง "อาวเวอร์ซอง" และ "ชูดัฟเซดโน" สามารถขึ้นสู่อันดับหนึ่งของชาร์ตฮอตคันทรีซองส์ ส่วนเพลง "เทียร์ดรอปส์ออนมายกีตาร์" ติด 10 อันดับแรกในชาร์ตป็อปซองส์ สวิฟต์ได้ออกทัวร์ประชาสัมพันธ์ทางสถานีวิทยุเป็นเวลาหกเดือนในปี 2006 และได้ร่วมเปิดการแสดงในทัวร์ของศิลปินคันทรีรายอื่นตลอดปี 2006–2007 นอกจากนี้ เธอยังใช้เว็บไซต์เครือข่ายสังคมมายสเปซ เพื่อประชาสัมพันธ์อัลบั้ม *เทย์เลอร์ สวิฟต์* ซึ่งช่วยให้เธอเข้าถึงกลุ่มผู้ฟังวัยรุ่นที่ก่อนหน้านี้ไม่ได้เป็นกลุ่มเป้าหมายหลักของเพลงคันทรี บทวิจารณ์ช่วงแรกต่างชื่นชมการผลิตที่ผสมผสานแนวดนตรีได้อย่างลงตัว และยกย่องการถ่ายทอดอารมณ์ของสวิฟต์ที่จริงใจและสะท้อนความรู้สึกของวัยรุ่นได้อย่างลึกซึ้ง อัลบั้ม *เทย์เลอร์ สวิฟต์* ยังได้รับการเสนอชื่อเข้าชิงรางวัลสาขาอัลบั้มแห่งปี ในงานประกาศรางวัลสถาบันดนตรีคันทรีแห่งอเมริกา (Academy of Country Music Awards) ประจำปี 2008

ในสหรัฐ อัลบั้ม *เทย์เลอร์ สวิฟต์* ครองอันดับหนึ่งบนชาร์ตท็อปคันทรีอัลบั้มส์นานถึง 24 สัปดาห์ และกลายเป็นอัลบั้มที่อยู่ในชาร์ต''บิลบอร์ด'' 200 ยาวนานที่สุดในคริสต์ทศวรรษ 2000 นอกจากนี้ สวิฟต์ยังเป็นศิลปินหญิงคันทรีคนแรกที่ประพันธ์หรือร่วมประพันธ์เพลงทุกเพลงในอัลบั้มเปิดตัวซึ่งได้รับการรับรองระดับแพลตตินัมโดยสมาคมผู้ประกอบกิจการเพลงของสหรัฐอเมริกา (RIAA) ต่อมาอัลบั้ม *เทย์เลอร์ สวิฟต์* ได้รับการรับรองยอดจหน่ายแปดเท่าของแพลตตินัมในสหรัฐ แนวเพลงคันทรีป็อป และการประพันธ์เพลงเชิงอัตชีวประวัติของสวิฟต์ ได้กลายเป็นแบบอย่างให้กับผลงานอัลบั้มต่อ ๆ มาของเธอ รวมถึงเป็นแรงบันดาลใจให้แก่นักร้องและนักแต่งเพลงรุ่นใหม่ที่ถ่ายทอดอารมณ์จากประสบการณ์ส่วนตัว นิตยสาร*[[โรลลิงสโตน]]* ได้จัดให้อัลบั้มนี้อยู่ในรายชื่อ "100 อัลบั้มเปิดตัวที่ดีที่สุดตลอดกาล" ในปี 2022

## ภูมิหลัง
เทย์เลอร์ สวิฟต์ มีความสนใจทางด้านศิลปะการแสดงตั้งแต่วัยเด็ก ระหว่างที่ร่วมแสดงในคณะละครเพลงเด็ก เธอได้พัฒนาความชื่นชอบในการขับร้อง และมักจะร้องเพลงคันทรีโดยใช้เครื่องคาราโอเกะของคณะละครในงานเลี้ยงหลังการแสดง หลังจากที่ได้ชมสารคดีเกี่ยวกับเฟท ฮิลล์ เธอจึงมั่นใจว่าเธอจำเป็นต้องย้ายไปยังเมืองแนชวิลล์ รัฐเทนเนสซี ซึ่งเป็นศูนย์กลางของวงการเพลงคันทรี เพื่อสานฝันการเป็นนักร้องเพลงคันทรีของตนเอง เมื่ออายุ 11 ปี สวิฟต์ได้ขยายขอบเขตความสามารถด้านการแสดง โดยการขึ้นเวทีเปิดการแสดงให้กับชาร์ลี แดเนียลส์ และขับร้องเพลงชาติของสหรัฐ "เดอะสตาร์สแปงเกิลด์แบนเนอร์" ในการแข่งขันกีฬาท้องถิ่นหลายแห่ง เธอได้เดินทางจากบ้านเกิดในรัฐเพนซิลเวเนียไปยังเมืองแนชวิลล์พร้อมกับมารดา เพื่อส่งเทปเดโมเพลงคาราโอเกะไปยังค่ายเพลงต่าง ๆ อย่างไรก็ตาม ไม่มีค่ายใดเสนอสัญญาบันทึกเสียงให้เธอ เนื่องจากเชื่อว่าเพลงของวัยรุ่นอย่างเธอไม่เหมาะสมกับกลุ่มผู้ฟังหลักของเพลงคันทรีที่ส่วนมากเป็นผู้ชายวัยกลางคน

การถูกปฏิเสธหลายครั้งทำให้สวิฟต์มุ่งมั่นที่จะแยกตัวตนของตนเองให้โดดเด่นจากนักร้องเพลงคันทรีที่กำลังเริ่มต้นคนอื่น ๆ เมื่ออายุ 12 ปีเธอเริ่มประพันธ์เพลงและเรียนรู้การเล่นกีตาร์ โดยมีช่างซ่อมคอมพิวเตอร์ซึ่งมาซ่อมเครื่องคอมพิวเตอร์ของครอบครัวเป็นผู้สอนพื้นฐานให้ การแสดงเพลง "อเมริกาเดอะบิวติฟูล" ของเธอในรายการแข่งขันเทนนิสยูเอสโอเพน 2002 ได้ดึงดูดความสนใจของแดน ไดมโทรว์ ผู้จัดการด้านดนตรี ซึ่งช่วยให้สวิฟต์วัย 13 ปี ได้รับสัญญาพัฒนาศิลปินกับค่ายอาร์ซีเอเรเคิดส์ในเมืองแนชวิลล์ เพื่อสนับสนุนเส้นทางศิลปินของเธอ บิดาของสวิฟต์ได้ย้ายงานด้านนายหน้าซื้อขายหลักทรัพย์ของตนมายังเมืองแนชวิลล์ และครอบครัวของเธอได้ย้ายไปพำนักในย่านเฮนเดอร์สันวิลล์ ชานเมืองแนชวิลล์ เธอเข้าศึกษาที่โรงเรียนมัธยมเฮนเดอร์สันวิลล์ และหลังจากเรียนเป็นเวลา 2 ปี เธอจึงเปลี่ยนมาศึกษาแบบการเรียนที่บ้านเพื่อให้สามารถทุ่มเทเวลาให้กับงานดนตรีได้อย่างเต็มที่

## การตอบรับเชิงวิจารณ์
### บทวิจารณ์

อัลบั้ม *เทย์เลอร์ สวิฟต์* ได้รับคำวิจารณ์โดยทั่วไปในเชิงบวก ตามความเห็นร่วมของนักวิจารณ์ เพลงที่สวิฟต์ประพันธ์มีหัวข้อที่คุ้นเคย แต่สามารถถ่ายทอดออกมาได้อย่างมีเอกลักษณ์และสดใหม่ เว็บไซต์รวบรวมคะแนนรีวิวเมทาคริติก รายงานผลจากบทวิจารณ์ทั้งหมดห้าฉบับ และให้คะแนนเฉลี่ยของอัลบั้มนี้อยู่ที่ 67 เต็ม 100 คะแนน

ลอรา สเนปส์ จาก*[[เดอะการ์เดียน]]* กล่าวว่านักวิจารณ์ส่วนใหญ่ประทับใจในวิธีที่สวิฟต์ถ่ายทอดความรู้สึกของวัยรุ่นได้อย่าง "บริสุทธิ์แต่เฉียบแหลมเกินวัย" นักวิจารณ์กลุ่มนี้ได้แก่ เคน โรเซนบอว์ม จาก*เดอะโตลีโดเบลด*, นิก คริสติอาโน จาก*เดอะฟิลาเดลเฟียอินไควเรอร์*, เจฟฟ์ ทามาร์คิน จากเว็บไซต์ออลมิวสิก และนิตยสาร*[[โรลลิงสโตน]]* นักวิจารณ์หลายราย เช่น โรเซนบอว์ม, จอห์นสตัน และคริส นีล จากนิตยสาร*คันทรีวีกลี* ต่างชื่นชมความสามารถของสวิฟต์ในการถ่ายทอดอารมณ์ที่หลากหลาย ทำให้บทเพลงของเธอเข้าถึงผู้ฟังได้ทุกช่วงวัย ไม่จำกัดเพียงกลุ่มวัยรุ่นเท่านั้น ทามาร์คินเห็นว่ารายละเอียดทางบทประพันธ์เพลงของเธอนั้นมีความลุ่มลึกและประณีต

อย่างไรก็ตาม เสียงตอบรับต่อรูปแบบเสียงดนตรีของอัลบั้มไม่ได้เป็นไปในทางเดียวกันทั้งหมด ในบทวิจารณ์ที่ชื่นชมอย่างยิ่งเจมส์ ฟงแตน จาก*เดอะปาล์มบีชโพสต์* เขียนว่า *เทย์เลอร์ สวิฟต์* แสดงให้เห็นถึงความเป็นผู้ใหญ่ทางดนตรี โดยมีท่วงทำนองที่ติดหูซึ่งกลมกลืนกับอารมณ์ของเนื้อเพลง โรเซนบาว์ม และคีท กรอลเลอร์ จาก*เดอะมอร์นิงคอลล์* ต่างยกย่องเสียงขับร้องของสวิฟต์ ส่วนคริสติอาโนกล่าวชื่นชมเสียงคันทรีแบบอะคูสติกของอัลบั้มว่าแสดงให้เห็นถึง "รสนิยมและความพอดีในทั้งการขับร้องและการประพันธ์เพลง" จอห์นสตันมองว่า *เทย์เลอร์ สวิฟต์* เป็นผลงานที่แสดงให้เห็นถึงความสามารถรอบด้านของสวิฟต์ในการสร้างเพลงที่ติดหูจากแนวดนตรีหลากหลาย ไม่จำกัดเฉพาะแนวคันทรีเพียงอย่างเดียว

ในทางกลับกัน บทวิจารณ์บางส่วนก็ไม่ได้ชื่นชมมากนัก ทามาร์คินมองว่าบางเพลงถูกตกแต่งด้วยเสียง "เงาวับ" ที่ไม่จำเป็น ส่วนคริสซี ดิกคินสัน จาก*[[ชิคาโกทริบูน]]* เห็นว่า *เทย์เลอร์ สวิฟต์* เป็นอัลบั้มที่ "ฟังเพลินใช้ได้" แต่ยังไม่ถือว่าโดดเด่นหรือสร้างสรรค์อย่างแท้จริง ขณะที่โรเจอร์ ฮอลแลนด์ จาก*ป็อปแมตเตอร์ส* ให้ความเห็นว่า *เทย์เลอร์ สวิฟต์* จำกัดกรอบความคิดสร้างสรรค์ของสวิฟต์ไว้เพียงในแนวคันทรี ทั้งที่เธอมี "ความเป็นป็อปที่ชัดเจนอย่างมาก" ส่วนโรเบิร์ต คริสต์เกา ได้จัดอันดับอัลบั้มนี้ไว้ในหมวด "cut" (หรือ "เพลงที่เลือกแนะนำ") โดยเลือกเพลง "ทิม แม็กกรอว์" และ "พิกเชอร์ทูเบิร์น" เป็นเพลงเด่นของอัลบั้ม

### รางวัลและการประเมินค่าในภายหลัง
อัลบั้ม *เทย์เลอร์ สวิฟต์* ช่วยให้สวิฟต์ได้รับการเสนอชื่อเข้าชิงรางวัลนักร้องหญิงหน้าใหม่แห่งปี จากงานประกาศรางวัลสถาบันดนตรีคันทรีแห่งอเมริกา (Academy of Country Music Awards) ประจำปี 2007 และได้รับการเสนอชื่อเข้าชิงรางวัลแกรมมี สาขาศิลปินหน้าใหม่ยอดเยี่ยม ในงานประกาศรางวัลแกรมมีครั้งที่ 50 เมื่อปี 2008 นอกจากนี้ เธอยังได้รับรางวัลฮอไรซันอะวอร์ด (Horizon Award) จากงานสมาคมดนตรีคันทรีแห่งอเมริกา (Country Music Association Awards) ในปี 2007 อีกด้วย อัลบั้ม *เทย์เลอร์ สวิฟต์* ยังได้รับการเสนอชื่อเข้าชิงรางวัลอัลบั้มแห่งปี ในงานสถาบันดนตรีคันทรีแห่งอเมริกา (Academy of Country Music Awards) ประจำปี 2008 เช่นกัน

เมื่อเวลาผ่านไป บทวิจารณ์ย้อนหลังยังคงให้การยกย่องในเชิงบวก โดยชื่นชมอัลบั้มนี้ที่สะท้อนให้เห็นถึงจุดแข็งด้านการประพันธ์เพลงของสวิฟต์ในช่วงเริ่มต้นของอาชีพ ตามความเห็นของเจมส์ อี. เปโรน เพลงในอัลบั้มนี้สะท้อนความรู้สึกในช่วงมัธยมปลาย แต่ในขณะเดียวกันก็มีความ "เป็นสากลและไม่ระบุชัดถึงวัยของตัวละคร" ซึ่งบ่งชี้ได้ว่าเพลงเหล่านี้อาจถูกเขียนขึ้นโดยผู้ที่มีประสบการณ์ชีวิตมากกว่าสวิฟต์ในวัยรุ่นขณะนั้น ในเดือนกรกฎาคม ค.ศ. 2022 นิตยสาร*โรลลิงสโตน* ได้จัดอันดับอัลบั้ม *เทย์เลอร์ สวิฟต์* ให้อยู่ในลำดับที่ 32 ของรายชื่อ "100 อัลบั้มเปิดตัวที่ดีที่สุดตลอดกาล"

## รายชื่อเพลง
เพลงทั้งหมดผลิตโดยนาธาน แชปแมน ยกเว้นที่ระบุไว้

### หมายเหตุ

## ชาร์ตและการรับรอง

### ชาร์ต

### ชาร์ตรายสัปดาห์

### ชาร์ตสิ้นปี

### ชาร์ตสิ้นทศวรรษ

### ชาร์ตตลอดกาล

## การรับรอง

## ประวัติการจำหน่าย

## หมายเหตุ

## อ้างอิง

## แหล่งข้อมูลอื่น
*

หมวดหมู่:อัลบั้มเปิดตัวครั้งแรกในปี พ.ศ. 2549
หมวดหมู่:อัลบั้มเพลงของเทย์เลอร์ สวิฟต์‎
หมวดหมู่:อัลบั้มเพลงภาษาอังกฤษ
หมวดหมู่:อัลบั้มเพลงของค่ายบิกมะชีนเร็กเคิดส์